CELEX: C2006/190/19
Language: da
Date: 2006-08-12 00:00:00
Title: Sag C-247/06: Sag anlagt den 2. juni 2006 — Kommissionen for De Europæiske Fællesskaber mod Forbundsrepublikken Tyskland

12.8.2006   
            
            
               DA
            
            
               Den Europæiske Unions Tidende
            
            
               C 190/11
            
         Sag anlagt den 2. juni 2006 — Kommissionen for De Europæiske Fællesskaber mod Forbundsrepublikken Tyskland
   (Sag C-247/06)
   (2006/C 190/19)
   Processprog: tysk
   Parter
   
      Sagsøger: Kommissionen for De Europæiske Fællesskaber (ved U. Wölker, og F. Simonetti, som befuldmægtigede)
   
      Sagsøgt: Forbundsrepublikken Tyskland
   Sagsøgerens påstande
   
               —
            
            
               Forbundsrepublikken Tyskland har tilsidesat sine forpligtelser i henhold til artikel 4, stk. 1, sammenholdt med punkt 9 i bilag I, i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (1), idet den gav tilladelse til opførelse og drift af et fyringsanlæg med trægas på Nivelsteiner Sandwerke und Sandsteinbrüche GmbH's område i Herzogenrath, uden først at have foretaget en vurdering af indvirkningen på miljøet.
            
         
               —
            
            
               Forbundsrepublikken Tyskland tilpligtes at betale sagens omkostninger.
            
         Søgsmålsgrunde og væsentligste argumenter
   Sagens genstand vedrører en tilladelse i forbindelse med et fyringsanlæg med trægas, med henblik på udvinding af industriel varme og elektrisk energi til udvinding af sand og forarbejdning af sand. Ifølge ansøgningen om tilladelse skulle kun træaffald anvendes, der ikke udgør farligt affald. Efter at rapporten om indvirkningen på miljøet var blevet udarbejdet i henhold til direktiv 92/43/EØF, blev ansøgningen om tilladelse ændret, så den omfattede anvendelsen af træaffald, der var klassificeret som farligt affald. Tilladelsen til opførelse og drift af anlægget blev udstedt den 7. november 2002 uden en fornyet vurdering af indvirkningen på miljøet på grundlag af den ændrede ansøgning. I det foreliggende tilfælde er den mulige indvirkning på miljøet således ikke blevet undersøgt tilstrækkeligt, og Kommissionen har ingen oplysninger om, at virkningerne af afbrænding af farligt affald er blevet undersøgt. Sagsøgte skulle have foretaget en fornyet fuld inddragelse af offentligheden efter ændringen af ansøgningen om tilladelse, hvilket ikke blev gjort.
   Kommissionen er af den opfattelse, at Forbundsrepublikken Tysklands derved har tilsidesat artikel 4, stk. 1, sammenholdt med punkt 9 i bilag I, i direktiv 85/37/EØF.
   Kommissionen har ikke tiltrådt sagsøgtes argument om, at en vurdering af indvirkningen på miljøet i henhold til direktivets aktuelle udgave ikke er obligatorisk, selv hvis der er tale om afbrænding af farligt affald, da anlæggets primære funktion ikke er affaldsbortskaffelse men anvendelsen af affald. Selv om der i bilag I til den aktuelle udgave af direktivet kun henvises til »bortskaffelse«, ville det være uforeneligt med det vigtigste formål, at udelukke projekter, med åbenbare miljømæssige virkninger, fra en systematisk vurdering. Procedurer til anvendelse af affald er ikke nødvendigvis mindre miljøskadelige end affaldsbortskaffelse. Som det fremgår af denne sag, afhænger det af den enkelte form for behandling. Kommissionen er af den opfattelse, at begrebet »affaldsbortskaffelse« i punkt 9 i bilag I til direktivet omfatter både anvendelsen og bortskaffelsen af affald. Sagsøgtes modsatrettede juridiske fortolkning vil medføre et væsentligt tilbageskridt i forhold til den aktuelle retstilstand, da anlæg til anvendelse af affald ville falde helt uden for direktivets anvendelsesområde.
   
      (1)  EFT L 175, s. 40.